Eskom mag miljoene van verbruikers begin invorder(Foto: pixabay) Eskom mag begin om die R69 miljard van verbruikers in te vorder wat die Nasionale Energiereguleerder (Nersa) vroeër verkeerdelik by sy berekeninge oor Eskom se toegelate kragverhogings ingesluit het. Die sukkelende kragvoorsiener het die beslissing verwelkom en sê dit gaan hom toelaat om in ŉ posisie te kom waar hy meer selfonderhoudend kan word, koste kan insamel en sy afhanklikheid van die staat vir verdere reddingsboeie kan verminder. “Die uitspraak is uiters bemoedigend. Dit bou vertroue in die regulatoriese stelsel in die land deur te verseker daar word aan Nersa se metodologie voldoen. Die uitspraak gaan Eskom help om ŉ meer volhoubare finansiële pad vorentoe uit te stippel,” het Calib Cassim, Eskom se finansiële hoof, gesê. Eskom het gesê hy sal saam met Nersa werk om die hofbevel in werking te stel. Volgens Eskom sal “spesiale oorweging” aan sekere kwesbare gedeeltes van die ekonomie, arm huishoudelike verbruikers en sekere nywerheidsektore gegee word wanneer die geld ingevorder word. Nersa het in reaksie gesê hy neem “met ernstige kommer” kennis van die uitspraak. Die reguleerder voer aan die uitspraak het veel verder gegaan as Nersa se toegewing oor prosedurele onbillikheid en die onsuksesvolle beraadslagings tussen Nersa en Eskom deur uitspraak te lewer oor die vierde veeljarige prysvasstelling (MYPD4). “Die saak was nie net ŉ kwessie tussen Eskom en Nersa nie, maar eerder ŉ geval van Eskom teen die Suid-Afrikaanse ekonomie en kragverbruikers,” het Nersa gesê. Die reguleerder sê indien die uitspraak nie betwis word nie, gaan dit nie net die bedryf ontwrig nie, maar verdere ekonomiese herstel onderdruk, gegewe die huidige bedreiging wat die land se ekonomie in die gesig staar. Die R69 miljard was ŉ reddingsboei wat die staat vroeër aan die sukkelende kragvoorsiener gegee het om sy enorme skuld te help delg. R23 miljard moet elke jaar oor ŉ driejaartydperk uitbetaal word. Nersa het die geld verkeerdelik by sy berekeninge oor Eskom se kragtariewe ingesluit.